Uoverensstemmelser mellem to mænd natten til søndag endte med, at en mand fik en tændt cigaret stukket i øjet.

Episoden udspillede sig ved dansebaren Pakhuset tæt på havnen i Aalborg kort efter klokken to natten til søndag. De to mænd på henholdsvis 42 og 45 år kom op og skændes, da den 42-årige stod og talte med en kvinde. Den 45-årige tog kontakt til den 42-årige mand og sagde, at kvinden var hans kone. Derefter stak han en tændt cigaret i øjet på den 42-årige. Eftersom overfaldet ikke ser ud til at give den 42-årige varige skader på øjet, bliver overfaldsmanden med cigaretten ikke fremstillet i grundlovsforhør. Det fortæller vagtchef ved Nordjyllands Politi, Henrik Beck.